Pitanja Udruge srednjoškolaca Hrvatske političkim strankama i listama povodom parlamentarnih izbora

### Povodom predstojećih parlamentarnih izbora, Udruga srednjoškolaca Hrvatske je odlučila postaviti dvanaest identičnih pitanja svim političkim strankama i listama koje su imale svog zastupnika u zadnjem sazivu Hrvatskog sabora. Pitanja su vezana za srednjoškolsku populaciju i obrazovanje.

1. Koje je vaše mišljenje o subvencioniranju učeničkog prijevoza? Je li 75-postotna subvencija dovoljna ili bi trebalo u potpunosti financirati prijevoz srednjoškolaca?  
     
   Domoljubna koalicija u programu 5+ Hrvatska kroz točku socijalne osjetljivosti omogućiti će svakom srednjoškolcu iz područja posebne državne skrbi i iz obitelji socijalno ugroženih punu participaciju u trošku prijevoza. Također, stimulirat ćemo i lokalnu samoupravu za participaciju u trošku prijevoza srednjoškolaca. Isto tako postrožiti ćemo kontrolu nad trošenjem sredstava kako bi uvjerili porezne obveznike da se subvencije za prijevoz koriste namjenski i u interesu učenika.
2. Trebaju li srednjoškolci, poput osnovnoškolaca i studenata, imati pravo na topli obrok u školi ili subvenciju u nekoj od "srednjoškolskih menza" (stavljeno pod navodnike jer ne postoje, već se hipotetski govori o njima)?  
     
   Ovaj problem treba sagledati u cijelosti i na razini sustava. Srednjoškolci kao i osnovnoškolci trebaju imati osiguran obrok u školama. U nekim sredinama je to pitanje jako uspješno riješeno. Našim preuzimanjem odgovornosti za vođenje sustava u cijelosti ćemo riješiti to pitanje. Problem je prije svega u nedostatku odgovarajućeg prostora u obrazovnim institucijama (školskim kuhinjama). Ovdje vidimo Vijeća učenika, Centar za socijalnu skrb i druge srodne nevladine organizacije kao izvor informacija o stvarnim potrebama učenika.
3. Kako planirate poticati vrhunske učenike koji na državnim i međunarodnim natjecanjima postižu zapažene rezultate?  
     
   Domoljubna koalicija je pokazala da su mladi na prvom mjestu i da ne želimo odljev mozgova koji nam se događa protekle 3 i pol godine, zato ćemo vratiti stipendije za nadarene učenike pobjednike državnih natjecanja. Osim toga, učenicima koji ostvaruju zapažene rezultate omogućit ćemo dodatan rad sa najkvalitetnijim mentorima u Centrima izvrsnosti. Nadalje, smatramo kako se rezultati na natjecanjima (plasman) trebaju vrednovati kao dodatno bodovi u selekcijskim postupcima na daljnjim obrazovnim razinama.
4. Koji od ovih predmeta smatrate najvažnijim: građanski odgoj, zdravstveni odgoj, medijski odgoj, poduzetništvo? Koje biste uveli u škole i zašto?  
     
   Teško je odgovoriti koji je najvažniji, svi su važni. U Domoljubnoj koaliciji smo stava kako se kroz kurikularnu reformu mora smanjiti opterećenje učenika brojem obveznih predmeta i povećati izbornost ovisno o afinitetima i stvarnim potrebama. Tu bi se otvorio prostor za uvođenje dodatnih nastavnih sadržaja, pa onda i raznih odgojnih sadržaja. Vjerujući kako se neki sadržaji i preklapaju smatramo da bi trebalo osmisliti načine provođenja navedenih sadržaja koji bi polučili njihov sinergijski obrazovni učinak. Poduzetnička kompetencija je jedna od temeljnih kompetencija određenih u europskom obrazovnom prostoru pa ju svakako podržavamo vodeći računa o suvremenim načinima poučavanja (simulacijama, poslovnim slučajevima, terenskom nastavom i sl.)
5. Smatrate li da bi državna matura trebala biti, uz ocjene, isključivi kriterij za upis na fakultet? Treba li ukinuti prijemne ispite ili bi oni i dalje trebali biti jedan od kriterija za formiranje rang-lista upisanih studenata?  
     
   Državna matura je svojevrsni ispit znanja i zrelosti, a Domoljubna koalicija ga kani unaprijediti i u suradnji sa Sveučilištima pronaći metode kojima bi se omogućilo testiranje znanja koje se ispituje preko pojedinih prijemnih ispita. Dakako prijemni ispiti te njihovo postojanje i provedba spadaju pod nadležnost sveučilišta koja imaju Ustavom zagarantiranu autonomiju.
6. Planirate li nastaviti s već započetom kurikularnom reformom i, ako biste nastavili, koje biste novosti u srednjoškolsko obrazovanje uveli?  
     
   Unutar Domoljubne koalicije cijelo smo vrijeme davali smjernice, kritike i upute kako bolje provesti kurikularnu reformu. Umjesto toga, tri godine su se „bavili“ nasilnim nametanjem zdravstvenog odgoja i svjetonazorskim pitanjima. Nadasve ona je započeta krajem 2011. godine kada je napravljen Nacionalni okvirni kurikulum. Stoga smatramo nužnim nastaviti taj sveobuhvatni posao kako bi osigurali što kvalitetnije obrazovanje za naše učenike. Kurikularna reforma je dakle proces koji je započeo i koji razumijevamo preko procesa upravljanja kvalitetom učenja i poučavanja usmjerenog na učenička postignuća i ishode učenja. Pored jasno određenih kriterija vrednovanja paralelno se zalažemo za fleksibilizaciju kurikuluma koja će, u obrazovnoj vertikali rezultirati adekvatnim pozicioniranjem nastavnih sadržaja i programa potrebama korisnika obrazovne usluge (učenika, roditelja, gospodarstva, lokalne zajednice, civilnog društva te društva u cjelini).
7. Na koji način planirate povećati participaciju učenika (tj. učeničkih predstavnika) u donošenju odluka koje se odnose direktno na njih (pr. vijeća učenika, sudjelovanje u donošenju kurikula, .)?  
     
   Vijeća učenika su prvotno uvedena u Hrvatski školski obrazovni sustav 2005. godine. Ova Vlada je uvelike smanjila dosege rada Vijeća učenika u kojima i danas prepoznajemo mlade i kvalitetne predstavnike koji zrelo i argumentirano zastupaju svoja stajališta. Ispraviti ćemo veliku nepravdu počinjenu Vijećima učenika te ćemo u suradnji s Nacionalnim vijećem učenika Republike Hrvatske raditi na tome kako bi se učenički glas još jače čuo.
8. Prema vašem mišljenju, treba li volontiranje donositi dodatne bodove prilikom upisa u srednje škole i na fakultete?   
     
   Domoljubna koalicija podržava volontiranje i nastaviti će ga podržavati kroz institucionalne okvire. Provesti ćemo javnu raspravu upravo na ovu temu s poslodavcima, učenicima, nevladinim sektorom i svim zainteresirani stranama kako bi čim bolje utvrdili parametre takvoga sustava. Smatramo kako se volontiranje kao oblik društvenog aktivizma treba dodatno razvijati. Nadalje, upravo je volontiranje učenika te poticanje istih na volonterski angažman dio emocionalnog aspekta pružanja obrazovne usluge, odnosno odgojne komponente procesa odgoja i obrazovanja.
9. Smatrate li da bi učenicima strukovnih škola trebalo olakšati upis na fakultet? Kako biste to učinili?  
     
   Učenici strukovnih škola su budući hrvatski obrtnici i poduzetnici, a mi ćemo im omogućiti poduzetničku klimu kroz program 5+ Hrvatska koji ćemo provesti u interesu svih građana i poduzetnika u Hrvatskoj. Posvetiti ćemo veliku pažnju dodatnom opremanju strukovnih škola s najmodernijim strojevima (opremom) kako bi učenicima osigurali mogućnost stjecanja potrebnih znanja za natjecanje na tržištu rada. Osim toga, imamo krasnih primjera strukovnih škola koje imaju svoje tvrtke i koje posluju na tržištu. Takve primjere želimo poticati jer se upravo u takvim uvjetima učenici najbolje mogu učiti poduzetništvu i stječu prijeko potrebno iskustvo.
10. Jeste li upoznati s mogućnošću zapošljavanja srednjoškolaca tijekom praznika? Kako planirate unaprijediti postojeći sustav učeničkih servisa?  
      
    Domoljubna koalicija je upoznata s nedostacima, kao što je nepostojanje jednakih uvjeta niti mogućnosti kako bi se svi učenici koji su zainteresirani za sezonski rad i zaposlili. Nastojat ćemo unutar institucionalnog okvira poticati i poslodavce kako bi u te poslove, prikladne za učenike, bili motivirani uključivati srednjoškolce, osobito maturante i učenike završnih razreda strukovnih škola.
11. Kako ocjenjujete kvalitetu prakse učenika strukovnih škola? Treba li uvesti nove mjere poticanja poslodavaca kako bi uzeli što više učenika na praksu i koje bi to mjere bile? Nadalje, smatrate li da bi otvaranjem većeg broja školskih praktikuma praktična nastava bila kvalitetnija?

Jedna od bitnih mjera je poticanje poduzetništva pa tako u sklopu toga i učeničke prakse kroz rad u obrtima i tvrtkama koje posluju na tržištu. Kroz razne mjere (npr. porezne olakšice poslodavcima) povećat ćemo zainteresiranost kod poslodavaca uključivanje učenika na stručnu praksu. Naglasak je stavljen na naukovanje i praktičnu nastavu kao i uočeni problem rješavanja mjesta/tvrtke, obrta i sl. gdje bi se ista kvalitetno realizirala. Domoljubna koalicija je učinila niz pomaka u tom smislu, tj. poticala je suradnju zainteresiranih dionika za opremanje praktikuma i u školama, uvođenje određenih predmeta , npr. vježbeničke tvrtke ka obvezni predmeti u 3. i 4. razred srednjih strukovnih škola čiji su planovi i programi zapravo simulacija poslovnih aktivnosti i sl.

Podražavate li e-Udžbenike koji bi zamijenili tiskane udžbenike? Ako podržavate, u kojem bi vremenskom roku e-Udžbenici zamijenili dosadašnje?

Treba povećati stupanj digitalizacije u obrazovanju, a uz pomoć EU fondova ćemo krenuti u tu inicijativu. U mjeri u kojoj je to moguće digitalizirat ćemo i udžbenike, međutim u osnovnoj školi, pogotovo nižim razredima, kada učenici razvijaju grafomotoriku teško da e-udžbenik može zamijeniti pravi udžbenik.